Etiopia / Sepelvaltimotauti, hoidon saatavuus Somaliosavaltiossa

Ethiopia / Coronary artery disease, availability of treatment in Somali Regional State

**Kysymykset**

1. Onko Etiopian Somaliosavaltion pääkaupungissa Jijigassa saatavilla sepelvaltimotaudin ja siihen liittyvän sydäninfarktin hoitoa?  
2. Onko Jijigassa saatavilla atorvastatiinia, bisoprololia, ramipriiliä, spironolaktonia ja nitrosuihkeita?  
3. Mikäli edellä mainittua hoitoa ja lääkitystä on saatavilla, onko sen saavutettavuudessa rajoituksia?

***Questions***

*1. Is there treatment available for coronary artery disease and myocardial infarction in the capital of Somali Regional State, Jijiga?  
2. Is following medication available in Jijiga: atorvastatin, bisoprolol, ramipril, spironolactone and nitro-glycerine sprays?  
3. If above mentioned treatment is available, are there any limitations accessing it?*

## Onko Etiopian Somaliosavaltion pääkaupungissa Jijigassa saatavilla sepelvaltimotaudin ja siihen liittyvän sydäninfarktin hoitoa?

Euroopan unionin turvapaikkaviraston EUAA:n MedCOI-palvelun tekemän selvityksen (AVA 16096, 15.9.2022) mukaan Jijigassa sijaitsevassa sairaalassa[[1]](#footnote-1) on saatavilla sepelvaltimotaudin hoitoa toteuttavien kardiologien, sisätautilääkäreiden ja yleislääkäreiden avohoito- ja seurantavastaanottoja sekä kardiologisen alan sairaalahoitoa. Lisäksi Jijigassa on saatavilla laboratoriotutkimuksia veren kolesterolitason mittaamiseksi, sydämen ultraäänitutkimuksia ja sydänsähkökäyrän mittaamista (EKG). Jijigassa ei ole saatavilla sydämen varjoainekuvausta.[[2]](#footnote-2)

Jijigassa ei ole saatavilla sepelvaltimotaudin hoitoon mahdollisesti tarvittavaa sepelvaltimon ohitusleikkausta tai sepelvaltimon pallolaajennusleikkausta jälkihoitoineen. Sepelvaltimon ohitusleikkaus tai pallolaajennus on mahdollista toteuttaa Addis Abebassa sijaitsevassa erikoissairaalassa[[3]](#footnote-3).[[4]](#footnote-4)

## Onko Jijigassa saatavilla atorvastatiinia, bisoprololia, ramipriiliä, spironolaktonia ja nitrosuihkeita?

**Verenpainelääkkeet (ACE-estäjät)**

Jijigassa sijaitsevasta apteekista[[5]](#footnote-5) on saatavilla verenpainelääke enalapriiliä. Jijigasta ei ole saatavilla ramipriiliä eikä perindopriiliä. Ramipriliä ja perindopriliä on saatavilla Addis Abebassa sijaitsevasta apteekista[[6]](#footnote-6).[[7]](#footnote-7)

**Betasalpaajat**

Jijigassa sijaitsevasta apteekista on saatavilla betasalpaaja atenololia ja metoprololia. Jijigasta ei ole saatavilla bisoprololia. Bisoprololia on saatavilla Addis Abebassa sijaitsevasta apteekista.[[8]](#footnote-8)

**Nesteenpoistolääke**

Jijigassa sijaitsevasta apteekista on saatavilla nesteenpoistolääke spironolaktonia. Jijigasta ei ole saatavilla eplerenonia ja triamtereenia.[[9]](#footnote-9)

**Nitrosuihkeet- ja tabletit**

Jijigasta ei ole saatavilla suihkeina käytettäviä isosorbididinitraattia tai isosorbidimononitraattia, eikä kielen alle asettavana tablettina tai laastarina käytettävää glyseryylitrinitraattia. Kyseisiä lääkeaineita on saatavilla Addis Abebassa sijaitsevasta apteekista.[[10]](#footnote-10)

**Kolesterolilääke**

Jijigasta sijaitsevasta apteekista on saatavilla kolesterolilääke atorvastatiinia, rosuvastatiinia ja simvastatiinia.[[11]](#footnote-11)

## Mikäli edellä mainittua hoitoa ja lääkitystä on saatavilla, onko sen saavutettavuudessa rajoituksia?

Etiopian terveydenhoitojärjestelmä on kolmiportainen. Perusterveydenhoitoon kuuluvat perusterveydenhoidon sairaalat, terveyskeskukset ja terveysasemat, jotka ovat yhteyksissä tosiinsa lähetejärjestelmän kautta. Erikoistuneeseen terveydenhoitoon kuuluvat alueelliset yleissairaalat ja jatkohoitosairaalat (*Referral Hospitals*). Ylimmän tason erikoissairaanhoitoa tarjotaan erikoissairaaloissa (*Specialised Hospitals*).[[12]](#footnote-12) Edellä mainittua hoitoa on tarjolla jatkohoitosairaalassa Jijigassa.

Julkinen terveydenhoito vastaa noin 75 prosentista kaikista vastaanottokäynneistä Etiopiassa, joiden lisäksi maassa on yksityisiä voittoa tavoittelemattomia ja kaupallisia palveluntarjoajia. Julkisessa perusterveydenhoidossa on pulaa lääkäreistä, eikä monissa perusterveydenhoidon hoitolaitoksissa ole lainkaan lääkäreitä. Julkinen terveydenhoito ei ole maksutonta, ellei potilas pysty osoittamaan paikallishallinnolle maksukyvyttömyyttään.[[13]](#footnote-13)

Etiopiassa on Essential Health Service Package -niminen (EHSP) terveydenhoito-ohjelma, joka sisältää listauksen sairauksista, joiden hoito tarjotaan julkisessa terveydenhoidossa kaikille etiopialaisille.[[14]](#footnote-14) Vuosien 2020-2025 Essential Health Service Package -ohjelmaan kuuluu sydän- ja verisuonitautien hoito kaikilla julkisen terveydenhoidon tasoilla. Näiden sairauksien hoidon kustannukset jakaantuvat potilaan ja valtion välillä.[[15]](#footnote-15) Tällä hetkellä käytettävissä olevista lähteistä ei ole löydettävissä tietoa tarkoista maksuosuuksista.

EHSP:n lisäksi Etiopiassa on kaksi muuta terveydenhoito-ohjelmaa: yleinen Community Based Health Insurance (CBHI) ja julkisen sektorin työntekijöiden Social Health Insurance (SHI), joka ei ole vielä toiminnassa. CHBI kattaa ainoastaan perusterveydenhoidon vastaanoton mutta ei sairaaloissa tapahtuvaa erikoistunutta hoitoa.[[16]](#footnote-16) CHBI-ohjelma kattaa ei-tartuntatautien, kuten sydän- ja verisuonisairauksien hoidon julkisessa terveydenhoidossa, mutta järjestelmän toimivuutta kuvataan epävarmaksi.[[17]](#footnote-17)

Yleisesti ottaen sydän- ja verisuonisairauksien hoidon julkinen rahoitus on heikkoa ja potilaiden oma maksuosuus on suuri.[[18]](#footnote-18) Suuri osa potilaiden sydän- ja verisuonisairauksien hoitoon käyttämästä rahasta kuluu lääkkeisiin ja mahdolliseen hoitoon yksityissairaaloissa. Nämä maksut ovat sydän- ja verisuonisairauksia sairastaville potilaille suuria taloudellisia riskitekijöitä Etiopiassa.[[19]](#footnote-19)

## Lähteet

EUAA MedCOI/International SOS 15.9.2022. *Availability of Medical Treatment, AVA-16096*.

MedCOI/BDA/EASO 19.11.2029. *Question & Answer BDA-20190726-ET- 7044*.

Ministry of Health Ethiopia 2019. *Essential Health Services Package of Ethiopia*. Saatavilla: <https://www.humanitarianresponse.info/sites/www.humanitarianresponse.info/files/documents/files/essential_health_services_package_of_ethiopia_2019.pdf> (käyty 20.9.2022).

Tolla, M. T. ym. 2017. “Out-of-pocket expenditures for prevention and treatment of cardiovascular disease in general and specialised cardiac hospitals in Addis Ababa, Ethiopia: a cross-sectional cohort study”, julkaisussa *BMJ Global Health*. <https://gh.bmj.com/content/2/2/e000280.info> (käyty 20.9.2022).

Yadeta, D. ym. 2021. “Ethiopia Country Report: PASCAR and WHF Cardiovascular Diseases Scorecard project”, julkaisussa *Cardiovascular Journal of Africa*. <https://world-heart-federation.org/wp-content/uploads/Ethiopia-Country-Report.pdf> (käyty 20.9.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Jijiga Sheik Hassen Yabare Referral Hospital [↑](#footnote-ref-1)
2. EUAA MedCOI/International SOS 15.9.2022. [↑](#footnote-ref-2)
3. Tazma Medical & Surgical Specialised Center [↑](#footnote-ref-3)
4. EUAA MedCOI/International SOS 15.9.2022. [↑](#footnote-ref-4)
5. Jijiga Sheik Hassen Yabare Referral Hospital Pharmacy [↑](#footnote-ref-5)
6. Tazma Medical & Surgical Specialised Center Pharmacy [↑](#footnote-ref-6)
7. EUAA MedCOI/International SOS 15.9.2022. [↑](#footnote-ref-7)
8. EUAA MedCOI/International SOS 15.9.2022. [↑](#footnote-ref-8)
9. EUAA MedCOI/International SOS 15.9.2022. [↑](#footnote-ref-9)
10. EUAA MedCOI/International SOS 15.9.2022. [↑](#footnote-ref-10)
11. EUAA MedCOI/International SOS 15.9.2022. [↑](#footnote-ref-11)
12. MedCOI/BDA 19.11.2019, s. 3–4. [↑](#footnote-ref-12)
13. MedCOI/BDA 19.11.2019, s. 3–4. [↑](#footnote-ref-13)
14. MedCOI/BDA 19.11.2019, s. 6. [↑](#footnote-ref-14)
15. Ministry of Health Ethiopia 2019, s. 120-121. [↑](#footnote-ref-15)
16. MedCOI/BDA/EASO 19.11.2019, s. 6. [↑](#footnote-ref-16)
17. Yadeta ym. 2021, s. 41. [↑](#footnote-ref-17)
18. Yadeta ym. 2021, s. 41. [↑](#footnote-ref-18)
19. Tolla ym. 2017. [↑](#footnote-ref-19)